KOMISSION ASETUS (EY) N:o 1237/95,
annettu 31 päivänä toukokuuta 1995,
yksityiskohtaisista säännöistä asetuksessa (ETY) N:o 1765/92 tarkoitettujen korvausten laskemisessa käytettyjen tuotosten vakauttajaa varten
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 12 artiklan,
sekä katsoo, että
sen välttämiseksi, että monisäikeiset alueellistamissuunnitelmat johtavat todellisiin vanhat tuotokset selvästi ylittäviin tuotoksiin, asetuksessa (ETY) N:o 1765/92 säädetään korvausten tarkistuksesta seuraavan markkinointivuoden aikana suhteessa alueellistamissuunnitelmasta 1993 aiheutuvan vanhan keskituotoksen ylitykseen; olisi täsmennettävä näiden ylitysten toteamiseksi noudatettava menettely ja vahvistettava erityisesti vanhat viitetuotokset,
jäsenvaltioiden on toimitettava komissiolle yhdistelmä tiedoista, jotka jäsenvaltioiden on toimitettava tiettyjen peltokasvien viljelijöitä koskevan tukijärjestelmän osalta 29 päivänä kesäkuuta 1993 annetun komission asetuksen (ETY) N:o 1664/93 (2) mukaisesti; näitä tietoja voidaan käyttää ylitysten laskennassa,
viitetuotokset on vahvistettava vuonna 1993 sovelletuista alueellistamissuunnitelmista aiheutuvien tuotosten tasolle; tämän vuoksi uusien jäsenvaltioiden osalta ei ole mahdollista vahvistaa tuotoksia, ja
tässä asetuksessa säädetyt toimenpiteet ovat viljan, rasvojen sekä kuivarehujen yhteisen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 1765/92 3 artiklan 6 kohdan soveltamiseksi:
- jäsenvaltioiden on toimitettava asetuksen (ETY) N:o 1664/93 mukaisesti yhdistelmä tukihakemuksista ja niihin liittyvistä tiedoista,
- vuonna 1993 sovelletusta alueellistamissuunnitelmasta aiheutuvat vanhat keskituotokset vahvistetaan tämän asetuksen liitteessä.
2 artikla
Tukihakemuksista aiheutuvan tietyn markkinointivuoden keskituotoksen laskemiseksi:
- viljelyalat otetaan huomioon sen jälkeen kun on sovellettu tarvittaessa asetuksen (ETY) N:o 1765/92 2 artiklan 6 kohdan ensimmäisessä luetelmakohdassa tarkoitettua suhteellista vähennystä ja mainitun asetuksen 3 artiklan 1 kohdan kuudennessa alakohdassa tarkoitettua vähennystä,
- öljysiementen viljelyssä olevia, neuvoston asetuksessa (ETY) N:o 2328/91 (3) säädetyn viisivuotisen pellonpoiston piirissä olevia ja rehualoiksi naudan- ja lampaanliha-alan palkkioita varten ilmoitettuja pinta-aloja koskevat korvaukset maksetaan alueen viljan keskituotoksen perusteella.
3 artikla
Komissio suorittaa asetuksen (ETY) N:o 1765/92 12 artiklassa tarkoitetun menettelyn mukaisesti joka vuosi ennen 31 päivää toukokuuta tämän asetuksen 1 ja 2 artiklassa tarkoitettuja tietoja koskevan vertailututkimuksen ja vahvistaa tarvittavat korjauskertoimet.
4 artikla
Edellä 3 artiklassa tarkoitettuja kertoimia sovelletaan kaikkiin kyseisen peruspinta-alan jäsenvaltion tai alueen korvauksiin, lukuun ottamatta asetuksen (ETY) N:o 1765/92 4 artiklan 3, 4 ja 5 kohdassa tarkoitettuja määriä.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuodesta 1994/95 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä toukokuuta 1995.